欧阳修
戏答圣俞
鹤行而啄，青玉嘴，
枯松脚，兔蹲而累，
尖两耳，攒四蹄。
往往於人家高堂净屋曾见之，锦装玉轴挂壁垂。
乍见拭目犹惊疑，羽毛襂褷眼睛活，
若动不动如风吹。主人矜夸百金买，
云此绝笔人间奇。画师画生不画死，
所得百分三二尔，岂如翫物翫其真。
凡物可爱惟精神，况此二物物之珍。
月光临静夜，雪色凌清晨。
二物於此时，莹一点纤埃尘。
不惟可醒醉翁醉，能使诗老诗思添清新。
醉翁谓诗老，子勿诮我愚。
老弄兔儿怜鹤雏，与子俱老其衰乎。
奈何反舍我，欲向东家看舞姝。
须防舞姝见客笑，白发苍颜君自照。